Broj: 01- 008/24-1374

Podgorica, 03.04.2024. godine

**KLUB POSLANIKA DEMOKRATSKE PARTIJE SOCIJALISTA**

**Poslanik, g-din Danijel Živković,**

**POSLANIČKO PITANJE**

Nedavno je Vlada nezakonito imenovala vd direktora policije. Da li ćete podnijeti ostavku ukoliko Upravni sud po tužbi ministra unutrašnjih poslova presudom potvrdi da ste Vi lično nezakonito postupili prilikom ovog imenovanja?

Politika u oblasti bezbjednosti važna je kako za naše građane tako i za naš evropski put. Da li Vlada i parlamentarna većina imaju usaglašene politike od kojih umnogome zavise nekoliko javno proklamovanih stavova – ubrzanje procesa integracija, evroatlanska orijentacija spoljne politike i kredibilno članstvo u NATO? Da li biste spremni da predložite razrješenje onih koji odstuapju u Vladi od ovih ciljeva koje ste proklamovali na početku svoga mandata?

**ODGOVOR**

Poštovani poslaniče Živkoviću,

Na početku bih Vas upoznao sa pravnom argumentacijom o navedenom pitanju, pa cijenim da imamo dva aspekta koja su najznačajnija:

Sa aspekta legimiteta izbora vršioca dužnosti istakao bih da:

* U skladu sa Ustavom Crne Gore - Vladu čine predsjednik, jedan ili više potpredsjednika i ministri. **Dakle, Vlada je kolektivni organ.**
* U skladu sa  Zakonom o unutrašnjim poslovima, **Vlada će na predlog ministra, za vršioca dužnosti odrediti jednog od rukovodilaca unutrašnje organizacione jedinice Policije,** koji ispunjava uslove za direktora Policije propisane ovim zakonom, a najduže do šest mjeseci.
* U skladu sa  Uredbom o Vladi, **Vlada odluke donosi većinom glasova prisutnih članova.**

Samim tim može se zaključiti da:

* Na osnovu Zakona o unutrašnjim poslovima, **Ministar je ovlašćen da predloži kandidate** za v.d. direktora policije (koji ispunjavaju uslove) Vladi,
* U skladu sa istim članom istog zakona, Vlada je ta koja određuje vršioca dužnosti, **a ne resorni ministar,**
* Vlada kao kolektivni organ odlučuje na sjednicama Vlade **i to većinom glasova prisutnih članova Vlade,** pa i u slučaju određivanja vršioca dužnosti direktora policije (kao i u svim ostalim slučajevima).

Mislim da je ovo sumirano i prilično jasno.

Sa aspekta legimiteta podnošenja tužbe Upavnom sudu protiv akata Vlade:

* Zakonom o upravnom sporu i Zakonom o upravnom postupku jasno su definisana pitanja ko može biti tužilac u upravnom sporu, odnosno stranka u upravnom postupku.

Samim tim pitanje procesne sposobnosti da bude tužilac u upravnom sporu Ministarstvo odnosno Ministar unutrašnih poslova sporno je po više osnova:

* Kako je prethodno navedeno Vlada je kolektivni organ čine predsjednik, jedan ili više potpredsjednika i ministri. Samim tim podnošenjem tužbe od strane Ministarstva unutrašnjih poslova protiv akta Vlade, došlo bi do pravno neodržive situacije da Vlada (odnosno Ministarstvo kao njen organizacioni dio) tuži samu sebe.
* Takođe, obzirom da je za svojstvo tužioca shodno Zakonu o upravnom sporu potrebno da je tužiocu povrijeđeno neko pravo ili pravni interes **nejasno je koje pravo je ili pravni interes samog Ministarstva je u slučaju izbora v.d. direktora povrijeđeno.**

Dodatno, Ministarstvo ne može biti nosilac prava i obaveza o kojima se rješavalo konkretnim upravnim aktom odnosno ne može biti nosilac prava i obaveza iz odluke o imenovanju v.d. direktora policije (u smislu da Ministarstvo ne može biti vršilac dužnosti direktora policije – ovo baš da pojednostavim).

**Ako bi ko mogao biti legitimisan u sporu kao tuzilac to bi npr bili kandidati koji nijesu izabrani.**

Mislim da je i ovaj aspekt sumiran i jasan.

Poštovani poslaniče,

Kako su nepristrasnost i poštovanje pravde osnovni principi u pravosudnom sistemu, želim da Vas upoznam da ne želim da komentarišem i ni na koji način prejudiciram ishod odluke Upravnog suda. Vlada Crne Gore će postupiti po presudi Upravnog suda, kakav god ishod da bude, iako razumijem da je Vašem političkom mentalitetu imanentno da preuzima nadležnost drugih grana vlasti. Predlažem da se bar danas suzdržimo od toga.

Pitam se kako bi Vaše pitanje glasilo da je na čelu ove važne institucije bezbjednosti ostao čovjek koji nema povjerenje izvršne vlasti, ili da je Vlada imenovala drugog koji ga takođe nema ili da smo ovu poziciju ostavili upražnjenom i izazvali pravu bezbjednosnu krizu ili pak doveli da to bude rizik po mogućnost dobijanja IBAR-a.

Takođe, u nastavku Vašeg pitanja kažete da je politika bezbjednosti važna kako za naše građane tako i za naš evropski put. Na toj liniji moram Vam reći da je imenovanje vd direktora Uprave policije Aleksandra Radovića sa spiska koji je dostavljen Vladi, jedino rješenje koje je upravo garant evropskog puta Crne Gore. Stoga nemojte, molim Vas, evropsku perspektivu čuvati od Milojka Spajića.

Ako ništa bar iz jednog prostog razloga - za samo 5 mjeseci mandata 44. Vlade u tom smislu urađeno je više nego u poslednjoj deceniji. I to ne kažem samo ja. A ne vidi samo ko neće.

No da se vratim na temu. Ono što je najvažnije, a želim da čuje cijela javnost i ovaj dom – da se ponovi ista situacija opet bih stao uz izbor najboljeg kandidata kao i većina članova Vlade koja me je prije svega ovlastila da predložim kandidata i glasala za njegovo imenovanje.

Kao što znate Aleksandar Radović je dugogodišnji policijski službenik sa impresivnom biografijom – između ostalog, u dva navrata oficir za vezu u EUROPOL-u, zahvaljujući kome imamo SKY prepiske i jedini koji je u trenutku izbora bio u punom mandatu pomoćnika direktora Uprave policije.

Dakle, ovo je kandidat koji ima Vlade (koja ga bira) za sprovođenje politike bezbjednosti koja je (slažemo se) važna za naše građane i naš evropski put.

Dalje u Vašem pitanju implicirate nesaglasje parlamentarne većine oko ubrzanja evropske integracije i evroatlantske orjentacije, konkretno u kontekstu članstva u NATO-u.

Podsjećam Vas, činioci parlamentarne većine su potpisali jasan sporazum koji definiše okvire našeg djelovanja pa i uređuje odnos prema predmetu Vašeg pitanja. Dok god se svi u procesu donošenja odluka (naglašavam u procesu donošenja odluka) držimo dogovorenih principa – neću predlagati nikakva razrješenja jer za tim nema potrebe.

Da li bi opozicija to priželjkivala – sigurno. Ali izlazak iz ove Vlade siguran je put u političku neizvjesnost, a ja to za svoje partnere ne želim. Ni za jednog od njih.

Što se tiče stabilnosti parlamentarne većine ni o tome ne treba da brinete. Parlamentarna većina je stabilna, donosi odluke, obezbjeđuje neophodne procese i što je važnije – stabilnija je nego sve prethodne, čak i u broju mandata od onih čija je Vaša partija bila konstituent.

I nemojte mi zamjeriti, neću komentarisati ocjene postupanja ovog ili onog pojedinca, posebno ne poslanika u ovom Parlamentu. Izuzetno poštujem svakog pojedinačno i štaviše ohrabrujem sve poslanike i poslanice da budu nezavisni u svom djelovanju kako im i pripada.

Neću komentarisati ni političke napade i osporavanja mene lično kao evropski neorijentisanog, neiskrenog, ovakvog ili onakvog – svašta se može čuti u javnom diskursu danas. Kao što vidite, apsolutno sam iznad tih tema i takve situacije.

Mene i Vladu koju predvodim interesuju rezultati. Vi ih, naravno, nikada nećete prihvatiti. Ali i to je legitimno.

Ovu Vladu u junu očekuje dobijanje IBAR-a, konačno zatvaranje pojedinih poglavlja. Očekuju nas i veliki investicioni projekti i reforme koje će značiti bolje uslove života za naše građane.

Mislim da od mene i moje politike niko lošeg nije vidio. Ni od programa Evropa sad 1 niti od programa Evropa sad 2. Naprotiv.

Idemo hrabro u nove rezultate do novog i boljeg standarda građana i do Crne Gore kao punopravne članice Evropske unije.

S poštovanjem,

**PREDSJEDNIK**

**mr Milojko Spajić**